Bίντεο μέσα από τη ΒΙΑΛ
Δημοσιεύτηκε αρχικά από τον πρόσφυγα Getu Adugna στο https://www.facebook.com/getu.adugna.77964/videos/110911509346739/
Το βίντεο που ακολουθεί τραβήχτηκε από πρόσφυγα μέσα στο "χοτσποτ" της ΒΙΑΛ στη Χίο, πριν από 20 μέρες. Η κατάσταση δεν έχει σε τίποτα αλλάξει από τότε. Δείχνει τους διαδρόμους με τα συρματοπλέγματα, τα ασφυκτικά γεμάτα κοντέινερ, την άσκοπη περιπλάνηση των ανθρώπων κάτω από τον καυτό ήλιο.
Και θέτει το ερώτημα στον καθένα μας:
Πώς είναι να κοιμάσαι μαζί με άλλους 38 στο ίδιο κοντέινερ;
Πώς είναι να περπατάς άσκοπα ή να πλένεις τα ρούχα σου σε συρματόφρακτους διαδρόμους κάτω από τον ήλιο;
Πώς είναι να σου σερβίρουν φαγητό που δεν τρώγεται, το ίδιο κάθε μέρα;
Πώς είναι να είσαι εγκλωβισμένος, χωρίς καμιά ενημέρωση;
Πώς είναι να είσαι φοβισμένος;
Πώς επιτρέπεται αυτό το αίσχος; Στο όνομα ποιας πολιτικής δικαιολογείται να φυλακίζονται άντρες, γυναίκες και παιδιά, αφού δεν μπορούν να φύγουν από τη Χίο;
Πώς δικαιολογείται η σιωπή;
Πώς δικαιολογείται να μην υπάρχει καμιά αναφορά στα τοπικά ΜΜΕ - αν όχι και στα πανελλήνια - για όσα ζουν 1.500 άνθρωποί μας κάθε μέρα; Τα ίδια ΜΜΕ που σπεύδουν να αναδείξουν τις «προσφυγές» «πολιτών» για να εκδιωχθούν οι πρόσφυγες κακήν κακώς;
Πώς δικαιολογείται να ζητείται μόνο περισσότερη αστυνομία, περισσότερη καταστολή, να συζητείται να ξανανοίξουν φυλακές σαν το Μερσινίδι;
Πώς εξηγείται η ανοχή όλων μας;